1. **BALATONCSICSÓ KÖZSÉG ÖNKORMÁNYZATA**

8272 Balatoncsicsó, Fő u. 25.

**Szám:** BCS/413-2/2018.

* 1. **J E G Y Z Ő K Ö N Y V**

**Készült:** Balatoncsicsó Község Önkormányzata Képviselő-testülete **2018. július 10-én 16.15 órakor** megtartott **nyilvános** üléséről

**Az ülés helye:** Faluház

(Balatoncsicsó, Fő u. 25.)

**Jelen vannak:** Schumacher József polgármester

 Scher Péter alpolgármester

 Bocskay Endréné

 Dobossy László

 Scher Zoltán képviselők

**Tanácskozási joggal megjelent**:

 dr. Rozgonyi Viktória aljegyző, jegyzőkönyvvezető

**Schumacher József polgármester:** Köszönti az ülésen megjelenteket. Megállapítja, hogy a képviselő-testület 5 fő jelenlétével határozatképes, az ülést megnyitja. Javasolja, hogy a mai nyilvános ülésen a meghívóban szereplő napirendi pontok kerüljenek megtárgyalásra.

A napirendet a képviselő-testület egyhangú szavazással elfogadja.

**NAPIREND**

**1)** **A civil szervezetek költségvetési támogatásának rendjéről szóló rendelet elfogadása**

 *Előterjesztő: Schumacher József polgármester*

**2)** **Az önkormányzat vagyonáról és a vagyongazdálkodás szabályairól szóló rendelet módosítása**

 *Előterjesztő: Schumacher József polgármester*

**3)** **Az egyes szociális és gyermekvédelmi ellátási formák szabályozásáról szóló 4/2016. (III.4.) önkormányzati rendelet módosítása**

 *Előterjesztő: Schumacher József polgármester*

**4)** **A kedvtelésből tartott állatok tartásának szabályairól szóló rendelet módosítása**

 *Előterjesztő: Schumacher József polgármester*

**5)** **Döntés a normatív települési támogatásról**

 *Előterjesztő: Schumacher József polgármester*

**6)** **A Balatoncsicsói Német Nemzetiségi Önkormányzat fenntartásában működő Nivegy-völgyi Német Nemzetiségi Nyelvoktató Általános Iskola és Alapfokú Művészeti Iskola intézményvezetői munkakörének ellátására érkezett pályázat véleményezése**

 *Előterjesztő: Schumacher József polgármester*

**7)** **Beszámoló az elmúlt időszak óta történtekről**

 *Előterjesztő: Schumacher József polgármester*

**VEGYES ÜGYEK**

**NAPIREND TÁRGYALÁSA**

**1)** **A civil szervezetek költségvetési támogatásának rendjéről szóló rendelet elfogadása**

 *Előterjesztő: Schumacher József polgármester*

**Schumacher József polgármester:** A Magyarország helyi önkormányzatairól szóló törvény értelmében a helyi önkormányzat a civil szervezeteknek adott támogatásra vonatkozóan rendeletet alkothat. A jogalkotásról szóló törvény szerint ilyen esetben a jogszabályt köteles a testület megalkotni. Van, ahol ennek hiánya miatt törvényességi felhívást kaptak. Minden évben támogatnak civil szervezetet, ezután e rendelet szerint lehet. Szerepelnek benne azok a civil szervezetek is, akik a település érdekében tevékenykednek. Azt gondolja, hogy ez egy előremutató rendelet. Kérdezi, valakinek van-e kérdése, észrevétele, javaslata?

*Kérdés, vélemény, javaslat, hozzászólás nem hangzik el, Schumacher József polgármester a határozati javaslatot szavazásra teszi fel.*

**Balatoncsicsó Község Önkormányzata Képviselő-testülete 5 igen szavazattal – egyhangúan - az alábbi határozatot hozza:**

**8/2018. (VII.11.) ÖNKORMÁNYZATI RENDELET**

Balatoncsicsó Község Önkormányzata Képviselő-testülete a civil szervezetek költségvetési támogatásának rendjéről szóló rendelet-tervezetet elfogadja és 8/2018. (VII.11.) számon rendeletei közé iktatja.

**2)** **Az önkormányzat vagyonáról és a vagyongazdálkodás szabályairól szóló rendelet módosítása**

 *Előterjesztő: Schumacher József polgármester*

**Schumacher József polgármester:** Az eddigi szabály alapján nehezen tudott bizonyos dolgokat megtenni, mert a 200.000 Ft feletti beszerzéseket csak a testület hagyhatja jóvá. Ezt a keretet emelnék 1.000.000 Ft-ra. A rendelet módosításának másik oka, hogy a Domb utcai ingatlanok eladásra kerültek, így azokat az üzleti vagyon közül ki kell vezetni. Kérdezi, valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Schumacher József polgármester a határozati javaslatot szavazásra teszi fel.*

**Balatoncsicsó Község Önkormányzata Képviselő-testülete 5 igen szavazattal – egyhangúan - az alábbi határozatot hozza:**

**9/2018. (VII.11.) ÖNKORMÁNYZATI RENDELET**

Balatoncsicsó Község Önkormányzata Képviselő-testülete az önkormányzat vagyonáról és a vagyonhasznosítás szabályairól szóló 17/2017. (XII.29.) önkormányzati rendelet módosításáról szóló rendelet-tervezetet elfogadja és 9/2018. (VII.11.) számon önkormányzati rendeletei közé iktatja.

**3)** **Az egyes szociális és gyermekvédelmi ellátási formák szabályozásáról szóló 4/2016. (III.4.) önkormányzati rendelet módosítása**

 *Előterjesztő: Schumacher József polgármester*

**Schumacher József polgármester:** A szociális rendelet módosításának oka, hogy a közös hivatalhoz tartozó másik településen is a normatív támogatáshoz adatlapot kell kitölteni, aminek része a jövedelmi helyzet. Ezt egy ügyfél megnehezményezte, ezért végül törvényességi felhívás alapján ezt javítani kellett. A jövedelemtől függetlenül nyújtott települési támogatáshoz a jövedelmi adatokra nincs szükség. A pénzügyes kollégákkal egyeztette, hogy a normatív támogatás az állami normatíva terhére elszámolható, mivel rendeletben szabályozzák. Kérdezi, valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Schumacher József polgármester a határozati javaslatot szavazásra teszi fel.*

**Balatoncsicsó Község Önkormányzata Képviselő-testülete 5 igen szavazattal – egyhangúan - az alábbi határozatot hozza:**

**10/2018. (VII.11.) ÖNKORMÁNYZATI RENDELET**

Balatoncsicsó Község Önkormányzata Képviselő–testülete az egyes szociális és gyermekvédelmi ellátási formák szabályozásáról szóló 4/2016. (III.4.) önkormányzati rendelet módosításáról szóló rendelet–tervezetet elfogadja, és 10/2018. (VII.11.) számon önkormányzati rendeletei közé iktatja.

**4)** **A kedvtelésből tartott állatok tartásának szabályairól szóló rendelet elfogadása**

 *Előterjesztő: Schumacher József polgármester*

**Schumacher József polgármester:** A kedvtelésből tartott állatok tartásának szabályairól szóló rendelet módosítására azért van szükség, mert a közösségi együttélés alapvető szabályait sértő magatartás általánosságban került megfogalmazásra, ezért részletesen meg kell határozni, hogy a rendeletben foglalt mely szabályok esetén követik el a közösségi együttélés alapvető szabályait sértő magatartást. Sajnos arra a hivatalnak nincs kapacitása, hogy ezeket rendszeresen ellenőrizze. Viszont, ha bejelentés van, akkor van mi alapján eljárni. Kérdezi, valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Schumacher József polgármester a határozati javaslatot szavazásra teszi fel.*

**Balatoncsicsó Község Önkormányzata Képviselő-testülete 5 igen szavazattal – egyhangúan - az alábbi határozatot hozza:**

**11/2018. (VII.11.) ÖNKORMÁNYZATI RENDELET**

Balatoncsicsó Község Önkormányzata Képviselő-testülete a kedvtelésből tartott állatok tartásának szabályairól szóló 7/2018. (V.30.) önkormányzati rendelet módosításáról szóló rendelet-tervezetet elfogadja és 11/2018. (VII.11.) számon rendeletei közé iktatja.

**5)** **Döntés a normatív települési támogatásról**

 *Előterjesztő: Schumacher József polgármester*

**Schumacher József polgármester:** A tavalyi évhez hasonlóan adnának a tanévkezdéshez kapcsolódó támogatást, az összegek 1.000 Ft-tal emelkedtek, tehát újszülöttől – óvodás korú gyermekek esetén 13.000,- Ft, az általános iskolás gyermekek esetében 18.000,- Ft, a középiskolai tanulók esetében pedig 24.000,- Ft lenne a támogatás összege. Tavaly, ha jól emlékszik, 56-an adták be. Kérdezi, valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Schumacher József polgármester a határozati javaslatot szavazásra teszi fel.*

**Balatoncsicsó Község Önkormányzata Képviselő-testülete 5 igen szavazattal – egyhangúan - az alábbi határozatot hozza:**

**55/2018. (VII.10.) Bcs. ÖNKORMÁNYZATI HATÁROZAT**

Balatoncsicsó Község Önkormányzata Képviselő-testülete az egyes szociális és gyermekvédelmi ellátási formák szabályozásáról szóló 4/2016. (III. 04.) önkormányzati rendelet 10. § alapján normatív települési támogatást állapít meg a Balatoncsicsó községben életvitelszerűen élő és lakóhellyel, vagy tartózkodási hellyel rendelkező, családi pótlékra jogosult gyermekek részére, a gyermekneveléssel, a tanévkezdéssel kapcsolatos kiadásokhoz történő hozzájárulás érdekében.

A támogatás mértéke gyermekenként:

újszülöttől óvodás korú gyermekek esetén 13.000,- Ft

általános iskolás gyermekek esetében 18.000,- Ft

középiskolai tanulók esetében 24.000,- Ft

A települési támogatás igénylésével kapcsolatos adatlapokat 2018. július 31-ig lehet benyújtani a Zánkai Közös Önkormányzati Hivatal Szentantalfai Kirendeltségén.

A képviselő-testület kötelezettséget vállal, hogy a normatív települési támogatás fedezetét az önkormányzat 2018. évi költségvetése biztosítja.

Felkéri a jegyzőt, hogy a települési támogatás kiutalásáról gondoskodjon.

Határidő: 2018. augusztus 10.

Felelős: jegyző

**6)** **A Balatoncsicsói Német Nemzetiségi Önkormányzat fenntartásában működő Nivegy-völgyi Német Nemzetiségi Nyelvoktató Általános Iskola és Alapfokú Művészeti Iskola intézményvezetői munkakörének ellátására érkezett pályázat véleményezése**

 *Előterjesztő: Schumacher József polgármester*

**Schumacher József polgármester:** Elmondja, hogy 2016 márciusában döntöttek úgy a nivegy-völgyi önkormányzatok, hogy a Balatoncsicsói Német Nemzetiségi Önkormányzat kérésére hozzájárulnak ahhoz, hogy a nemzetiségi önkormányzat működtesse az iskolát szeptember 1-től. Az elmúlt két év és az előtte állami működtetésben töltött idő szinte felöleli a megválasztott igazgató ténykedését. A megválasztáshoz szükséges véleményezések, állásfoglalások alapján megállapítható, hogy csak korlátozottan alkalmasak arra, hogy az iskola valós kérdéseiről bárki véleményt merjen nyilvánítani. Őt, mint valamikori fenntartót keresték meg szülők és pedagógusok, hogy az iskola jövője, fejlődése érdekében nem biztos, hogy szerencsés újból 5 évre Kereszturiné Semetka Juditot igazgatónak megválasztani. Fő kritikaként azt hozták fel, hogy a tantestület nem minden tagja tudja kezelni a 8-12 fős osztálylétszámot a gyengébbek felzárkóztatására, illetve, hogy a viszonylag kis létszámú tantestület több részre szakadva, nem összefogva végzi munkáját, amihez hozzájárul az igazgató vezetői gyakorlata. Ez azt jelenti, hogy a vele lojális kollégák más elbírálás alá esnek. Az öt önkormányzat viszonylag jó állapotban adta át az iskola épületét, a parkot és megállapodás alapján a sportpályát, azonban ezek fenntartása maradék-elven történik, tehát akkor, ha jut rá pénz. Annak, hogy szerencsére kis létszámban viszik el a szülők a gyerekeket, vagy nem ide íratják be, az az oka, hogy a környék állami fenntartású intézményeiben sokkal rosszabb a helyzet. Igazából azokkal az intézményekkel nincs is versenyhelyzet, ahogy az egyik szülő megfogalmazta. A fentiek alapján az öt évre történő kinevezést személy szerint nem támogatja. A felelősség a német nemzetiségi önkormányzaté, a döntést ők hozzák meg. Amúgy sosem gondolta volna, hogy eljutnak odáig, hogy emberek nem merik elmondani a véleményüket. Kérdezi, valakinek van-e kérdése, észrevétele, hozzászólása?

**Bocskay Endréné képviselő:** Ez valóban így van, amíg ott dolgozott is tudta, hogy az emberek be voltak kategorizálva. Mindig volt, akinek mást lehetett, mint a többieknek.

**Schumacher József polgármester:** Sajnos sok lehetőségük nincs, összesen két érdeklődő volt, de csak egy pályázat érkezett be. Elég komolyak az elvárások.

**Scher Zoltán képviselő:** Egy jelentkezőből nehéz választani. Nehéz úgy dönteni, hogy kevés az információ.

**Schumacher József polgármester:** Az, hogy milyen a tantestületben a szemlélet, mik az elvárások, az az igazgatón múlik. Sok mindent jól csinál az igazgatóasszony, ilyen az igazgatás része, a papírmunka, de ez csak egy része a munkájának.

**Scher Péter alpolgármester:** Őt is megkeresték már, hosszan sorolták neki az iskola hiányosságait, de nem tudnak mit tenni, mert nincs jobb. Attól tart, ha egy-két szülő elkezdi elvinni a gyerekeket, akkor ez tömeges lesz és rátehetik a lakatot az iskolára.

*További kérdés, vélemény, javaslat, hozzászólás nem hangzik el, Schumacher József polgármester a határozati javaslatot szavazásra teszi fel.*

**Balatoncsicsó Község Önkormányzata Képviselő-testülete 1 nem szavazattal, 4 tartózkodás mellett az alábbi határozatot hozza:**

**56/2018. (VII.10.) Bcs. ÖNKORMÁNYZATI HATÁROZAT**

Balatoncsicsó Község Önkormányzata Képviselő-testülete a Balatoncsicsói Német Nemzetiségi Önkormányzat fenntartásában működő Nivegy-völgyi Német Nemzetiségi Nyelvoktató Általános Iskola és Alapfokú Művészeti Iskola intézményvezetői munkakörének ellátására Kereszturiné Semetka Judit kinevezését nem támogatja.

Határidő: 2018. július 19.

Felelős: polgármester

**7)** **Beszámoló az elmúlt időszak óta történtekről**

 *Előterjesztő: Schumacher József polgármester*

**Schumacher József polgármester:** Elmondja, hogy elkészült az orvosi rendelő héjazatcseréje, Bocskay László pincetulajdonosnak, aki ingyen bocsátott az önkormányzat rendelkezésére 1400 db cserepet és 13 méternyi kúpcserepet, köszönet érte. Megtörtént az öt ablak cseréje, és a külső javítás is, a továbblépésről majd még kell beszélni. Munkadíj felajánlással készült el a temetőben 9 méternyi lépcső. A korlát, amit az idősek kértek, augusztusra készül el.

2018. július 16-tól dr. Rozgonyi Viktória eddigi aljegyző látja el a jegyzői feladatokat. Sok egyeztetés volt ezügyben, de a pályázatokat látva ő sem tudott volna jobb megoldást. Sajnos a székhelytelepülésen sok az elmaradás, reméli, hogy a Nivegy-völgyet emiatt nem éri vérveszteség. Jó egészséget kívánnak a feladatokhoz. Az aljegyzői poszt meghirdetésre kerül. Annyit még tudni kell, hogy az aljegyző fog Zánkán dolgozni, és jegyző asszony marad itt fent. Kérdezi, valakinek van-e kérdése, észrevétele, hozzászólása?

**VEGYES ÜGYEK**

**Schumacher József polgármester:** Egyetlen dolgot szeretne vegyes ügyekben tárgyalni. A Balatoncsicsó-Monoszló út pályázatában látszik, hogy az nem fog megvalósulni a megnyert összegből. A pályázat beadása és a döntés között sok idő telt el, az építőipari munkák és árak felmentek. A közbeszerzés is többe kerül, mint amit beállítottak rá. Ehhez tudnának segítséget kérni társadalmi kötelezettségvállalás címen. Az erdőbirtokosság nem zárkózott el, a hegyközség is pl. ígért 100.000 Ft-ot. Az érintett tulajdonosokat kigyűjtötték. A pályázatban nem szerepel olyan útszakasz, ami 100 m, de a pályázatban felújított úthoz kapcsolódik, szerencsés lenne most megcsinálni azt is, ilyenekre használnák fel ezt a befolyt összeget. Azon kéne gondolkodni, hogy hektáronként kérjenek összeget, vagy önkéntes alapon. Az ingatlanok értéke az útfelújítással nőni fog. Ha mégis beleférnének a pályázatba, akkor ezen utak karbantartására fordítanák a befolyt összeget, tehát mindenképpen ezen a területen maradna a felhasználás, nem költenék el máshová. Kérdezi, ehhez van-e kérdés, észrevétel, hozzászólás?

*Kérdés, vélemény, javaslat, hozzászólás nem hangzik el, Schumacher József polgármester a határozati javaslatot szavazásra teszi fel.*

**Balatoncsicsó Község Önkormányzata Képviselő-testülete 5 igen szavazattal – egyhangúan - az alábbi határozatot hozza:**

**57/2018. (VII.10.) Bcs. ÖNKORMÁNYZATI HATÁROZAT**

Balatoncsicsó Község Önkormányzata Képviselő-testülete a Balatoncsicsó-Monoszló útfelújítás pályázathoz kapcsolódó, a pályázatban nem fedezett költségek fedezetére társadalmi kötelezettségvállalás címen az érintett tulajdonosokat önkéntes befizetésre felhívja.

Felhatalmazza a polgármestert a szükséges intézkedések megtételére.

**Határidő**: azonnal

**Felelős:** polgármester

Több napirendi pont nem lévén Schumacher Józsefpolgármester megköszöni a nyilvános ülésen való részvételt, és azt 17.25 órakor bezárja.

K.m.f.

 **Schumacher József dr. Rozgonyi Viktória**

 polgármester jegyzőt helyettesítő aljegyző